Oʻzbekiston Respublikasi sogʻliqni saqlash davlat tizimi tashkilotlarini kadrlar bilan taʼminlashni yaxshilashga doir qoʻshimcha chora-tadbirlar toʻgʻrisida
(resolution, 2017-11-20)

Sogʻliqni saqlash davlat tizimi tashkilotlari tibbiyot xodimlarini moddiy ragʻbatlantirish, respublika aholisiga koʻrsatilayotgan tibbiy yordam sifatini yanada yaxshilash, shuningdek, oʻrindoshlik asosida hamda bir necha kasbda va lavozimda ishlash tartibini takomillashtirish maqsadida Vazirlar Mahkamasi qaror qiladi: 1. Belgilansinki, sogʻliqni saqlash davlat tizimi tashkilotlari xodimlari boʻsh oʻrinlar va tegishli malaka mavjud boʻlgan taqdirda amalda ishlangan vaqt uchun mehnatga haq toʻlangan holda oʻrindoshlik asosida ishlash toʻgʻrisida shartnomalar tuzishlari mumkin. Bunda oʻrindoshlik boʻyicha ish vaqtining davom etishi sogʻliqni saqlash davlat tizimi tashkilotlari vrach xodimlari uchun — ish vaqtining bir oylik normasidan va xodimlarning boshqa toifalari uchun — oylik normaning yarmidan ortiq boʻlmasligi kerak. 2. Vazirlar Mahkamasining 2012-yil 18-oktabrdagi 297-son qarori (Oʻzbekiston Respublikasi QT, 2012, 10-son, 75-modda) bilan tasdiqlangan Oʻrindoshlik asosida hamda bir necha kasbda va lavozimda ishlash tartibi toʻgʻrisidagi nizomga ilovaga muvofiq oʻzgartirish va qoʻshimchalar kiritilsin. 3. Oʻzbekiston Respublikasi Sogʻliqni saqlash vazirligi Bandlik va mehnat munosabatlari vazirligi hamda Moliya vazirligi bilan birgalikda ushbu qarorning mohiyati va mazmunini tushuntirish boʻyicha tadbirlar oʻtkazsin. 4. Mazkur qarorning bajarilishini nazorat qilish Oʻzbekiston Respublikasi Moliya vaziri B.A. Xoʻjayev va Oʻzbekiston Respublikasi Sogʻliqni saqlash vaziri A.K. Shadmanov zimmasiga yuklansin. 1. 4-bandning uchinchi xatboshiga “shunday shart-sharoitdagi ishlarda ishlash” soʻzlaridan keyin “(sogʻliqni saqlash tizimi tashkilotlari xodimlari bundan mustasno)” soʻzlari qoʻshilsin. 2. 7-bandning birinchi xatboshiga “yarmidan ortiq boʻlishi mumkin emas” soʻzlaridan keyin “(sogʻliqni saqlash tizimi vrach xodimlari bundan mustasno)” soʻzlari qoʻshilsin. 3. 20-band quyidagi tahrirda bayon qilinsin: “20. Xodim tomonidan mehnat shartnomasida koʻrsatilgan oʻzining asosiy ishi bilan bir qatorda ayni shu tashkilotda asosiy kasb va lavozim boʻyicha qonun hujjatlarida belgilangan ish vaqti davomida boshqa kasb va lavozimdagi qoʻshimcha ishni bajarish bir necha kasbda va lavozimda ishlash hisoblanadi. Xodim tomonidan mehnat shartnomasida koʻrsatilgan oʻzining asosiy ishi bilan bir qatorda ayni shu tashkilotda asosiy kasb va lavozim boʻyicha qonun hujjatlarida belgilangan ish vaqti davomida oʻsha kasb va lavozimdagi qoʻshimcha ishlarni bajarish xizmat koʻrsatish zonasini kengaytirish, ishlar hajmini koʻpaytirish hisoblanadi. Bir necha kasbda va lavozimda ishlashga, xizmat koʻrsatish zonasini kengaytirishga, ishlar hajmini koʻpaytirishga shunday kasb va lavozim boʻyicha boʻsh ish oʻrni mavjud boʻlganda yoxud qonun hujjatlarida nazarda tutilgan hollarda xodim tomonidan vaqtinchalik yoʻq boʻlgan xodimning vazifalarini bajarishda yoʻl qoʻyiladi”. 4. 21, 23, 24-bandlardagi va 26-bandning birinchi xatboshidagi “oʻrindoshlik” soʻzi “bir necha kasb va lavozim” soʻzlari bilan almashtirilsin. 5. 25-bandda: a) birinchi xatboshi quyidagi tahrirda bayon qilinsin: “Budjet tashkilotlarida bir necha kasb va lavozimda ishlaganlik, xizmat koʻrsatish zonasini kengaytirganlik, ishlar hajmini koʻpaytirganlik uchun qoʻshimcha haq toʻlash miqdori bir necha kasb va lavozimda ishlanayotgan lavozim boʻyicha maoshning (tarif stavkasining) 50 foizidan ortiq boʻlishi mumkin emas (Oʻzbekiston Respublikasi Vazirlar Mahkamasi tomonidan belgilangan holatlar bundan mustasno) va budjet tashkilotlarining mehnatga haq toʻlash fondida nazarda tutilgan mablagʻlar doirasida toʻlanadi”; b) ikkinchi va uchinchi xatboshilar quyidagi tahrirda bayon qilinsin: “Budjet tashkilotlarida bir necha kasbda va lavozimda ishlayotganlik uchun qoʻshimcha haq shunday kasb va lavozimdagi ish asosiy ish boʻyicha mehnat majburiyatlariga kiritilgan hollarda belgilanmaydi. Kasb (lavozim) boʻyicha bir necha kasb va lavozim asosida bajariladigan ishlarni bir necha xodim oʻrtasida taqsimlashga yoʻl qoʻyiladi”. 6. Ilovaning 6-bandi quyidagi tahrirda bayon qilinsin: “6. Umumtaʼlim maktablari, ixtisoslashtirilgan oʻquv-tarbiya muassasalari, maktabdan tashqari taʼlim muassasalari oʻqituvchilari va boshqa pedagog xodimlari (rahbarlaridan tashqari) oʻrta maxsus, kasb-hunar taʼlimi muassasalari hamda mehnat haqi toʻlash boʻyicha ularga tenglashtirilgan boshqa taʼlim muassasalarining oʻqituvchilari va masterlari, taʼlim muassasalaridagi konsertmeysterlar va akkompaniatorlar, maktabgacha taʼlim muassasalari va “Mehribonlik” uylari pedagog xodimlarining (rahbarlaridan tashqari) aynan shu muassasada belgilangan mehnat normasidan ortiq boʻlgan, lekin ushbu ish turi boʻyicha ish vaqti normal davomiyligining 50 foizidan koʻp boʻlmagan ishi”.